静夜思
唐 李白
床前明月光,
疑是地上霜。
举头望明月,
低头思故乡。
秋浦歌
唐 李白
白发三千丈,
缘愁似个长。
不知明镜里,
何处得秋霜。
秋浦歌
唐 李白
炉火照天地,
红星乱紫烟。
赧郎明月夜,
歌曲动寒川。
怨情
唐 李白
美人卷珠帘,
深坐颦蛾眉。
但见泪痕湿,
不知心恨谁。
玉阶怨
唐 李白
玉阶生白露,
夜久侵罗袜。
却下水精帘,
玲珑望秋月。
独坐敬亭山
唐 李白
众鸟高飞尽,
孤云独去闲。
相看两不厌,
只有敬亭山
劳劳亭
唐 李白
天下伤心处,
劳劳送客亭。
春风知别苦,
不遣柳条青。
夜宿山寺
唐 李白
危楼高百尺,
手可摘星辰。
不敢高声语,
恐惊天上人。
绝句
唐 杜甫
迟日江山丽,
春风花草香。
泥融飞燕子,
沙暖睡鸳鸯。
前出塞
唐 杜甫
挽弓当挽强,
用箭当用长。
射人先射马,
擒贼先擒王。
春夜喜雨
唐 杜甫
好雨知时节,
当春乃发生。
随风潜入夜,
润物细无声。
八阵图
唐 杜甫
功盖三分国,
名成八阵图。
江流石不转,
遗恨失吞吴。
绝句
唐 杜甫
江碧鸟逾白,
山青花欲燃。
今春看又过,
何日是归年?
鹿柴
唐 王维
空山不见人,
但闻人语响。
返影入深林,
复照青苔上。
山中
唐 王维
荆溪白石出,
天寒红叶稀。
山路元无雨,
空翠湿人衣。
竹里馆
唐 王维
独坐幽篁里,
弹琴复长啸。
深林人不知,
明月来相照。
鸟鸣涧
唐 王维
人闲桂花落,
夜静春山空。
月出惊山鸟,
时鸣春涧中。
送别
唐 王维
山中相送罢,
日暮掩柴扉。
春草年年绿,
王孙归不归。
相思
唐 王维
红豆生南国,
春来发几枝。
愿君多采撷,
此物最相思。
杂诗
唐 王维
君自故乡来,
应知故乡事。
来日绮窗前,
寒梅着花未。
栾家濑
唐 王维
飒飒秋雨中,
浅浅石溜泻。
跳波自相溅,
白鹭惊复下。
宿建德江
唐 孟浩然
移舟泊烟渚,
日暮客愁新。
野旷天低树,
江清月近人。
春晓
唐 孟浩然
春眠不觉晓,
处处闻啼鸟。
夜来风雨声,
花落知多少。
洛中访袁拾遗
唐 孟浩然
洛阳访才子,
江岭作流人。
闻说梅花早,
何如北地春。
送朱大入秦
唐 孟浩然
游人五陵去,
宝剑值千金。
分手相脱赠,
平生一片心。
夜雨
唐 白居易
早蛩啼复歇,
残灯灭又明。
隔窗知夜雨,
芭蕉先有声。
问刘十九
唐 白居易
绿蚁新醅酒,
红泥小火炉。
晚来天欲雪,
能饮一杯无。
池上
唐 白居易
小娃撑小艇,
偷采白莲回。
不解藏踪迹,
浮萍一道开。
草
唐 白居易
离离原上草,
一岁一枯荣。
野火烧不尽,
春风吹又生。
登乐游原
唐 李商隐
向晚意不适,
驱车登古原。
夕阳无限好,
只是近黄昏。
嘲桃
唐 李商隐
无赖夭桃面,
平明露井东。
春风为开了,
却似笑春风。
咏风
唐 虞世南
逐舞飘轻袖,
传歌共绕梁。
动枝生乱影,
吹花送远香。
蝉
唐 虞世南
垂緌饮清露,
流响出疏桐。
居高声自远,
非是藉秋风。
送灵澈
唐 刘长卿
苍苍竹林寺,
杳杳钟声晚。
荷笠带斜阳,
青山独归远。
弹琴
唐 刘长卿
泠泠七弦上,
静听松风寒。
古调虽自爱,
今人多不弹。
逢雪宿芙蓉山主人
唐 刘长卿
日暮苍山远,
天寒白屋贫。
柴门闻犬吠,
风雪夜归人。
送上人
唐 刘长卿
孤云将野鹤,
岂向人间住。
莫买沃洲山,
时人已知处。
锄禾
唐 李绅
锄禾日当午,
汗滴禾下土。
谁知盘中餐,
粒粒皆辛苦。
悯农
唐 李绅
春种一粒粟,
秋收万颗籽。
四海无闲田,
农夫犹饿死。
人日思归
隋 薛道衡
入春才七日,
离家已二年。
人归落雁后,
思发在花前。
田上
唐 崔道融
雨足高田白,
披蓑半夜耕。
人牛力俱尽,
东方殊未明。
咏鹅
唐 骆宾王
鹅,鹅,鹅,
曲项向天歌。
白毛浮绿水,
红掌拨清波。
于易水送人一绝
唐 骆宾王
此地别燕丹,
壮士发冲冠。
昔时人已没,
今日水犹寒。
送崔九
唐 裴迪
归山深浅去,
须尽丘壑美。
莫学武陵人,
暂游桃源里。
终南望余雪
唐 祖咏
终南阴岭秀,
积雪浮云端。
林表明霁色,
城中增暮寒。
霞
唐 王周
拂拂生残晖,
层层如裂绯。
天风剪成片,
疑作仙人衣。
田家
唐 聂夷中
父耕原上田,
子劚山下荒。
六月禾未秀,
官家已修仓。
登鹳雀楼
唐 王之涣
白日依山尽,
黄河入海流。
欲穷千里目,
更上一层楼。
秋夜寄邱员外
唐 韦应物
怀君属秋夜,
散步咏凉天。
空山松子落,
幽人应未眠。
听筝
唐 李端
鸣筝金粟柱,
素手玉房前。
欲得周郞顾,
时时误拂弦。
新嫁娘
唐 王建
三日入厨下,
洗手作羹汤。
未谙姑食性,
先遣小姑尝。
玉台体
唐 权德舆
昨夜裙带解,
今朝蟢子飞。
铅华不可弃,
莫是藁砧归。
江雪
唐 柳宗元
千山鸟飞绝,
万径人踪灭。
孤舟蓑笠翁,
独钓寒江雪。
行宫
唐 元稹
寥落古行宫,
宫花寂寞红。
白头宫女在,
闲坐说玄宗。
何满子
唐 张祜
故国三千里,
深宫二十年。
一声何满子,
双泪落君前。
寻隐者不遇
唐 贾岛
松下问童子,
言师采药去。
只在此山中,
云深不知处。
剑客
唐 贾岛
十年磨一剑,
霜刃未曾试。
今日把示君,
谁有不平事。
蚕妇
宋 张俞
昨日入城市,
归来泪满巾。
遍身罗绮者,
不是养蚕人。
渡汉江
唐 李频
岭外音书断,
经冬复立春。
近乡情更怯,
不敢问来人。
春怨
唐 金昌绪
打起黄莺儿,
莫教枝上啼。
啼时惊妾梦,
不得到辽西。
哥舒歌
唐 西鄙人
北斗七星高,
哥舒夜带刀。
至今窥牧马,
不敢过临洮。
长干行之一
唐 崔颢
君家何处住,
妾住在横塘。
停船暂借问,
或恐是同乡。
长干行之二
唐 崔颢
家临九江水,
来去九江侧。
同是长干人,
生小不相识。
江南曲
唐 李益
嫁得瞿塘贾,
朝朝误妾期。
早知潮有信,
嫁与弄潮儿。
塞下曲
唐 卢纶
林暗草惊风,
将军夜引弓。
平明寻白羽,
没在石棱中。
塞下曲
唐 卢纶
野幕敞琼筵,
羌戎贺劳旋。
醉和金甲舞,
雷鼓动山川。
塞下曲
唐 卢纶
鹫翎金仆姑,
燕尾绣蝥弧。
独立扬新令,
千营共一呼。
塞下曲
唐 卢纶
月黑雁飞高,
单于夜遁逃。
欲将轻骑逐,
大雪满弓刀。
雪
唐 罗隐
尽道丰年瑞,
丰年事若何。
长安有贫者,
为瑞不宜多。
送郭司仓
唐 王昌龄
映门淮水绿,
留骑主人心。
明月随良缘,
春潮夜夜深。
洛阳道
唐 储光羲
大道直如发,
春日佳气多。
五陵贵公子,
双双鸣玉珂。
观永乐公主入蕃
唐 孙逖
边地莺花少,
年来未觉新。
美人天上落,
龙塞始应春。
左掖梨花
唐 丘为
冷艳全欺雪,
余香乍人衣。
春风且莫定,
吹向玉阶飞。
思君恩
唐 令狐楚
小苑莺歌歇,
长门蝶舞多。
眼看春又去,
翠辇不曾过。
题袁氏别业
唐 贺知章
主人不相识,
偶坐为林泉。
莫谩愁沽酒,
囊中自有钱。
夜送赵纵
唐 杨炯
赵氏连城璧,
由来天下传。
送君还旧府,
明月满前川。
咏史
唐 高适
尚有绨袍赠,
应怜范叔寒。
不知天下士,
犹作布衣看。
罢相作
唐 李适之
避贤初罢相,
乐圣且衔杯。
为问门前客,
今朝几个来。
逢侠者
唐 钱起
燕赵悲歌士,
相逢剧孟家。
寸心言不尽,
前路日将斜。
江行无题
唐钱珝
咫尺愁风雨,
匡庐不可登。
只疑云雾窟,
犹有六朝僧。
秋风引
唐 刘禹锡
何处秋风至?
萧萧送雁群。
朝来入庭树,
孤客最先闻。
秋日
唐 耿玮
返照入闾巷,
忧来谁共语?
古道少人行,
秋风动禾黍。
秋日湖上
唐 薛莹
落日五湖游,
烟波处处愁。
浮沉千古事,
谁与问东流。
宫中题
唐 唐文宗
辇路生秋草,
上林花满枝。
凭高何限意,
无复侍臣知。
汾上惊秋
唐苏颋
北风吹白云,
万里渡河汾。
心绪逢摇落,
秋声不可闻。
蜀道后期
唐 张说
客心争日月,
来往预期程。
秋风不相待,
先至洛阳城。
赠乔侍御
唐 陈子昂
汉廷荣巧宦,
云阁薄边功。
可怜骢马使,
白首为谁雄?
答武陵太守
唐 王昌龄
仗剑行千里,
微躯敢一言。
曾为大梁客,
不负信陵恩。
行军九日思长安故园
唐 岑参
强欲登高去,
无人送酒来。
遥怜故园菊,
应傍战场开。
婕妤怨
唐 皇甫冉
花枝出建章,
凤管发昭阳。
借问承恩者,
双蛾几许长。
题竹林寺
唐 朱放
岁月人间促,
烟霞此地多。
殷勤竹林寺,
更得几回过?
三闾庙
唐 戴叔伦
沅湘流不尽,
屈子怨何深!
日暮秋风起,
萧萧枫树林。
别卢秦卿
唐 司空曙
知有前期在,
难分此夜中。
无将故人酒,
不及石尤风。
答人
唐太上隐者
偶来松树下,
高枕石头眠。
山中无历日,
寒尽不知年。
曲池荷
唐 卢照邻
浮香绕曲岸,
圆影覆华池。
常恐秋风早,
飘零君不知。
中秋月
唐 李峤
圆魄上寒空,
皆言四海同。
安知千里外,
不有雨兼风。
思归
唐 王勃
长江悲已滞,
万里念将归。
况属高见晚,
山山黄叶飞。
郭隗
唐 陈子昂
逢时独为贵,
历代非无才。
隗君亦何幸,
遂起黄金台。
马诗
唐 李贺
催榜渡乌江,
神骓泣向风。
君王今解剑,
何处逐英雄?
马诗
唐 李贺
大漠沙如雪,
燕山月似钩。
何当金络脑,
快走踏清秋。
公子家
唐 聂夷中
种花满西园,
花发青楼道。
花下一禾生,
去之为恶草。
江上渔者
宋 范仲淹
江上往来人,
但爱鲈鱼美。
君看一叶舟,
出没风波里。
夏日绝句
宋 李清照
生当作人杰,
死亦为鬼雄。
至今思项羽,
不肯过江东。
陶者
宋 梅尧臣
陶尽门前土,
屋上无片瓦。
十指不沾泥,
鳞鳞居大厦。
田家
宋 梅尧臣
南山尝种豆,
碎荚落风雨。
空收一束萁,
无物充煎釜。
得山雨
宋 梅尧臣
急雨射苍壁,
溅林跳万珠。
山根水雍壑,
漫窍若注壶。
梅花
宋 王安石
墙角数枝梅,
凌寒独自开。
遥知不是雪,
为有暗香来。
和梅圣俞杏花
宋 欧阳修
谁道梅花早,
残年岂是春。
何如艳风日,
独自占芳辰。
城西书事
宋 韩维
蔬畦绕茅屋,
林下辘轳迟。
霜蔓已除架,
风飘空挂篱。
寄兴
宋 戴复古
黄金无足色,
白璧有微瑕。
求人不求备,
妾愿老君家。
商歌
宋 罗与之
东风满天地,
贫家独无春。
负薪花下过,
燕语似讥人。
七步诗
三国 曹植
煮豆燃豆萁,
豆在釜中泣。
本是同根生,
相煎何太急。
酌贪泉诗
东晋 吴隐之
古人云此水,
一歃怀千金。
试使夷齐饮,
终当不易心。
吴歌
南朝 鲍照
夏口樊城岸,
曹公却月楼。
观见流水还,
识是侬泪流。
赠范晔诗
北魏 陆凯
折花逢驿使,
寄与陇头人。
江南无所有,
聊赠一枝春。
王孙游
南朝谢朓
绿草蔓如丝,
杂树红英发。
无论君不归,
君归芳已歇。
相送
南朝 何逊
客心已百念,
孤游重千里。
江暗雨欲来,
浪白风初起。
别诗
南齐 范云
洛阳城东西,
长作经时别。
昔去雪如花,
今来花似雪。
山中何所有
南朝 陶弘景
山中何所有?
岭上白云多。
只可自怡悦,
不堪持赠君。
九月九日行薇山亭
南梁 江总
心逐南云逝,
形随北雁来。
故乡篱下菊,
今日几花开。
饯别自解
南朝乐昌公主
今日何迁次,
新官对旧官。
笑啼俱不敢,
方信作人难。
长安听百舌
南朝 韦鼎
万里风烟异,
一鸟忽相惊。
那能对远客,
还作故乡声。
寄徐陵
南朝 庾信
故人倘思我,
及此平生时。
莫待山阳路,
空闻吹笛悲。
重别周尚书
南朝 庾信
阳关万里道,
不见一人归。
惟有河边雁,
秋来南向飞。
思公子
北朝 邢邵
绮罗日减带,
桃李无颜色。
思君君未归,
归来岂相识。
大子夜歌
南朝乐府
歌谣数百种,
子夜最可怜。
慷慨吐清音,
明转出天然。
子夜四时歌(春)
南朝
春风动春心,
流目瞩山林。
山林多奇采,
阳鸟吐清音。
子夜四时歌(夏)
南朝
田蚕事已毕,
思妇犹苦身。
当暑理絺服,
持寄与行人。
子夜四时歌(秋)
南朝
秋风入窗里,
罗帐起飘飏。
仰头看明月,
寄情千里光。
子夜四时歌(冬)
南朝
果欲结金兰,
但看松柏林。
经霜不堕地,
岁寒无异心。
丁都护歌
南朝
督护初征时,
侬亦恶闻许。
愿作石尤风,
四面断行旅。
子夜歌
南朝
侬作北辰星,
千年无转移。
欢行白日心,
朝东暮还西。
那呵滩
南朝
闻欢下扬州,
相送江津湾。
愿得篙橹折,
交郞到头还。
留别四弟
金 刘汲
对床喜清夜,
樽酒话平生。
自是今宵雨,
于人却有情。
幼女词
金 毛铉
下床着新衣,
初学小姑拜。
低头羞见人,
双手结裙带。
除夜太原寒甚
明 于谦
寄语天涯客,
轻寒底用愁。
春风来不远,
只在屋东头。
开先寺
明 李梦阳
瀑布半天上,
飞响落人间。
莫言此潭小,
摇动匡庐山。
塞下曲
明 谢榛
暝色满西山,
将军猎骑还。
隔河见烽火,
骄虏夜临关。
古意
明 谢榛
青山无大小,
总隔郞行路。
远近生寒云。
愁恨不知数。
望海
明 李贽
海口望京师,
山河起百二。
龚遂至今在,
倭夷安足虑。
江上见数渔舟为公卒所窘
明 袁宏道
钧竿拂晓霜,
衣薄芦花絮。
一亩不籍官,
也被官差去。
夜泉
明 袁中道
山白鸟忽鸣,
石冷霜欲结。
流泉得月光,
化为一溪雪。
燕子矶口占
明 史可法
来家不面母,
咫尺犹千里。
矶头洒清泪,
滴滴沉江底。
三洲歌
明 陈子龙
相送巴陵口,
含泪上舟行。
不知三江水,
何事亦分流。
宿野庙
清 金圣叹
众响渐已寂,
虫于佛面飞。
半窗关夜雨,
四壁挂僧衣。
山行
清 施闰章
野寺分晴树,
山亭过晚霞。
春深无客到,
一路落松花。
北坨
清 沈德潜
白云生高原,
忽渡南湖去。
遥知隔溪人,
应与云相遇。
十二月十五夜
清 袁枚
沉沉更鼓急,
渐渐人声绝。
吹灯窗更明,
月照一天雪。
所见
清 袁枚
牧童骑黄牛,
歌声振林樾。
意欲捕鸣蝉,
忽然闭口立。
苔
清 袁枚
白日不到处,
青春恰自来。
苔花如米小,
也学牡丹开。
新安滩
清 黄景仁
一滩复一滩,
一滩高十丈。
三百六十滩,
新安在天上。
舟夜书所见
清 查慎行
月黑见渔灯,
孤光一点萤。
微微风簇浪,
散作满河星。
就义诗
清 杨继盛
浩气还太虚,
丹心照千古。
生平未报国,
留作忠魂补。
南浦别
唐 白居易
南浦凄凄别,
西风袅袅秋。
一看肠一断,
好去莫回头。
题诗后
唐 贾岛
两句三年得,
一吟双泪流。
知音如不赏,
归卧故山秋。
秋浦歌
唐 李白
秋浦锦驼鸟,
人间天上稀。
山鸡羞绿水,
不敢照毛衣。
慧能偈
唐 慧能
菩提本非树,
明镜亦非台。
本来无一物,
何处染尘埃。
古别离
唐 孟郊
欲别牵郎衣,
郞今到何处?
不恨归来迟,
莫向临邛去。
赐萧臣
唐 李世民
疾风知劲草,
板荡识诚臣。
勇夫安识义?
知者必怀仁。
子夜歌
唐 王屋
妾心妾自惜,
君心君自知。
莫将日后情,
不如初见时。
自君之出矣
唐 张九龄
自君之出矣,
不复理残机。
思君如满月,
夜夜减清辉。
淮口寄赵员外
唐 皇甫曾
欲逐淮潮上,
暂停鱼子沟。
相望知不见,
终是屡回头。
会真记
唐 元稹
待月西厢下,
迎风户半开。
拂墙花影动,
疑是玉人来。
哭宣城善酿酒纪叟
唐 李白
纪叟黄泉里,
还应酿老春。
夜台无李白,
沽酒与何人。
江山
江山一笼统,
井上一窟窿。
黄狗身上白,
白狗身上肿。
一去二三里
一去二三里,
烟村四五家。
亭台六七座,
八九十枝花。
长歌行
百川东到海,
何时复西归。
少壮不努力,
老大徒伤悲。
赞画
远看山有色,
近听水无声。
春去花还在,
人来鸟不惊。
来源:新浪博客
牛bb阅读网欢迎您转载分享:riji/2015/10-06/45070.html